ཀབྱུང་ཡུན་རིང་བ།ང་ཚོས་མི་རིགས་སོ་སོའི་དམངས་ཁྲོད་དུ་དར་མྱུང་བ་དང་ད་ལྟ་དར་མུས་ཡོད་པའི་དམངས་སྲོལ་རིག་གནས་ལ་བརྟག་ཅིང་དཔྱད་ན།དམངས་སྲོལ་རིག་གནས་མང་ཆེ་བ་ཞིག་ལ་ཡུན་རིང་བའི་ལོ་རྒྱུས་ནང་དུ་སྤྱི་ཚོགས་དང་རིགས་སྣ་ཚོགས་ཀྱིས་ཤན་ཤུགས་བཟང་ངན་འདྲ་མིན་ཞིག་ཐེབས་ཡོད་ནའང༌།ཐོག་མར་བྱུང་དུས་ཀྱི་གདོད་མའི་ས་བོན་དེ་གསལ་ལ་མི་གསལ་བའི་ངང་དུ་མཐོང་ཐུབ་པས།དེའི་བྱུང་ཁུངས་དེད་ན་ཤིན་ཏུ་སྔ་ཞིང་དུས་ཡུན་རིང་བོ་ཞིག་བརྒྱུད་མྱོང་བའི་ལོ་རྒྱུས་ཤུལ་ལམ་ལྡན་པ་གསལ་ལེར་མངོན་ཐུབ།དུས་ཡུན་ཤིན་ཏུ་རིང་བའི་བསྐལ་བ་ཡ་ཐོག་གི་སྤྱི་ཚོགས་དང་ལ་མཚོན་ན།མི་རིགས་སོ་སོའི་མེས་མོ་རྣམས་ཀྱིས་རང་གི་འཚོ་བའི་ཆེད་དུ་རི་དྭགས་བདའ་བ་དང་ཉ་འཛིན་པ།དེ་ནས་མ་རྨོས་ལོ་ཏོག་གི་འབྲུ་འཐུ་བ་སོགས་མ་ཐའི་བཟའ་བཏུང་སྤྱོད་གསུམ་སྐོར་གྱི་ལས་ཀའི་ཤེས་བྱ་དེ་དག་ངེས་པར་ཤེས་དགོས་པ་དང་སྒྲུབ་དགོས་པ་ཞིག་ཡིན་མོད།ཡང་སྐབས་དེའི་དུས་སུ།ལས་ཀ་དེ་དག་སྒྲུབ་པ་ན་ཡོ་བྱད་རྟུལ་ཞིང་ཐབས་ཤེས་ཉུང་བས་ཁུས་ཚོད་ཐུང་ཐུང་ཞིག་གི་ནང་དུ་རང་ཉིད་ཀྱི་བསམ་དོན་ཇི་བཞིན་དུ་འགྲུབ་དུ་དཀའ་བ་ཞིག་རེད།ལྷག་ཏུ་མི་རྣམས་ཀྱི་ཤེས་རྟོགས་ཞན་པའི་དབང་གིས་ཉི་ཟླ་འཆར་ནུབ་དང་སྐྱེ་རྒ་ན་འཆི་སོགས་རང་བྱུང་ཆོས་ཉིད་ཀྱི་ཁྱད་ཆོས་མང་པོ་ཞིག་ཇི་བཞིན་དུ་རྟོགས་མ་ནུས་པས།ཆག་སྒོ་ཆེ་བའི་རང་བྱུང་ཁམས་འདིའི་འཇིགས་པ་ཟློག་ཐབས་ལ་ལྷ་ཀླུ་གཉན་བཙན་སོགས་འགྲོ་བ་མི་ལས་ནུས་པ་ཆེ་བར་འདོད་པའི་མགོན་སྐྱབས་ཤིག་མི་རྣམས་ཀྱི་སེམས་སུ་བཟོ་སྐྲུན་དང༌།བཟོ་སྐྲུན་བྱས་པའི་མགོན་སྐྱབས་དེ་ལ་མཆོད་བཀུར་བགྱིས་པས།ཐོག་མའི་དུས་ཀྱི་མཆོད་སྲོལ་སྣ་ཚོགས་བྱུང་ཞིང༌།མཆོད་སྲོལ་དེ་དག་རིམ་པར་རྒྱུན་འབྱམས་སུ་སོང་ནས་མེད་དུ་མི་རུང་བའི་སྤྱི་ཚོགས་བྱ་འགུལ་ཞིག་དང་ཐོན་སྐྱེད་བྱེད་སྟངས་ཤིག་ཏུ་གྱུར།སྤྱི་ཚོགས་བྱ་འགུལ་འདི་དང་ཐོན་སྐྱེད་བྱེད་སྟངས་འདི་ནི་དམངས་སྲོལ་རིག་གནས་ཀྱི་མ་ཕྱི་རུ་གྱུར་ཡོད།དམངས་སྲོལ་རིག་གནས་འདི་ལ་གདོད་མའི་དུས་ཀྱི་དམངས་སྲོལ་རིག་གནས་ཞེས་མིང་བཏགས་ནའང་མི་ཆོག་པ་མེད།དེ་ང་ཚོས་ཤེས་གསལ་ལྟར་དུ་གདོད་མའི་དུས་སུ་དར་བ་དང༌།ལྷ་ཀླུ་གཉན་གསུམ་ལ་དད་མཆོད་བྱེད་སྲོལ་སོགས་དེང་སང་ད་དུང་རང་རེའི་བོད་མིའི་འཚོ་བའི་ནང་དུ་རབས་དང་རིམ་པ་ཞིག་མཐོང་རྒྱུ་འདུག་པས།དམངས་སྲོལ་རིག་གནས་ལ་ལོ་རྒྱུས་ཀྱི་བྱུང་ཡུན་རིང་བོ་ཞིག་ལྡན་པ་དཔེ་འདི་གཅིག་པུས་ཀྱང་ར་སྤྲོད་བྱེད་ཐུབ།